Galko, Ľubomír, poslanec NR SR (2013-03-13):
Ďakujem pekne. Vážená pani predsedajúca, vážený pán minister vlády istôt pre občanov, vážené kolegyne, kolegovia, už nebudem nejak obšírne politicky rozprávať, myslím si, že som si to vyčerpal v rozprave v prvom čítaní. Zopakujem len to, že prijatím tohto zákona idete porušiť niekoľko vašich predvolebných sľubov, keď ste deklarovali, že nezasiahnete do súčasných výhod súčasných aktívnych vojakov, aktívnych policajtov a ostatných príslušníkov ozbrojených zborov. Ja oceňujem, že ste sa podujali riešiť tú vážnu situáciu, ktorá je, riešiť prehlbujúci sa deficit na osobitnom dôchodkovom účte tak u policajtov, ako aj u vojakov. Naďalej sme presvedčení, že sa dalo razantnejšie zúžiť okruh poberateľov výsluhových dôchodkov do budúcnosti. Vy ste, pán minister, sa tak ohradili naposledy, že už nemáme tie dámy alebo panie, ktoré vydávajú v uniformách tie pasy a proste ďalšie dokumenty, ale ja naďalej trvám, že minimálne na ministerstve obrany sú, a pomerne dosť tabuľkových miest, kde sú vojaci, ktorí vykonávajú prácu, ktorá vykazuje všetky znaky civilného zamestnania, a myslím si, že keby sa či už v tomto zákone, alebo ruka v ruke s týmto zákonom výrazne zúžil okruh poberateľov výsluhových dôchodkov do budúcnosti, tak by ste možno nemuseli zasiahnuť do tých výhod súčasných príslušníkov ozbrojených zborov, a tým pádom by som nemusel dávať ten pozmeňovací návrh, ktorý teraz prednesiem. Takže ten celý pozmeňovací návrh sa nesie len v tom duchu, aby boli vyňatí z tohto zákona všetci vojaci, všetci policajti a ostatní príslušníci ozbrojených zborov, aby sa vzťahoval len na vojakov, policajtov, ktorí nastúpia do služby vlasti až po nadobudnutí účinnosti tohto zákona. Myslím si, že je to voči nim fér a myslím si, že keďže nastupovali do armády alebo do ozbrojených síl, do Policajného zboru za určitých podmienok, ktoré im boli garantované, tak nie je korektné, že im ideme alebo že im idete tieto výhody a tieto veci, ktoré s nimi boli dohodnuté, za pochodu brať. Pozmeňujúci návrh poslanca Národnej rady Slovenskej republiky Ľubomíra Galka k vládnemu návrhu zákona, ktorým sa mení a dopĺňa zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 353). 1. V čl. I v 118. bode § 143x až § 143ad znejú: „§ 143x Policajt alebo profesionálny vojak, ktorého služobný pomer vznikol pred 1. májom 2013 a skončil po 30. apríli 2013, má odo dňa nasledujúceho po dni skončenia služobného pomeru nárok na výsluhový príspevok podľa predpisov účinných do 30. apríla 2013. § 143y Policajtovi alebo profesionálnemu vojakovi, ktorého služobný pomer vznikol pred 1. májom 2013 a jeho služobný pomer trvá aj po 30. apríli 2013, nárok na odchodné a jeho výška sa posudzuje podľa predpisov účinných do 30. apríla 2013. § 143z Policajt alebo profesionálny vojak, ktorého služobný pomer vznikol pred 1. májom 2013 a skončí po 30. apríli 2013, má nárok na výsluhový dôchodok podľa predpisov účinných do 30. apríla 2013. § 143aa Základ na výpočet odchodného, úmrtného, výsluhového dôchodku a invalidného výsluhového dôchodku policajta a profesionálneho vojaka, ktorého služobný pomer vznikol pred 1. májom 2013 a skončí po 30. apríli 2013, sa určí podľa predpisov účinných do 30. apríla 2013. § 143ab Zvýhodnené započítané doby výkonu funkcií výkonných letcov a doby výkonu služby v zahraničí pre vznik nároku na výsluhový príspevok, výsluhový dôchodok a invalidný výsluhový dôchodok, získané podľa § 59 ods. 1 písm. a) a c) tohto zákona v znení účinnom do 30. apríla 2013, zostávajú zachované, ak služobný pomer policajta a profesionálneho vojaka vznikol pred 1. májom 2013 a trvá po 30. apríli 2013. § 143ac Sirotský výsluhový dôchodok, určený z výsluhového dôchodku priznaného podľa § 137 alebo § 143h ods. 1, sa upraví ku dňu úmrtia zomretého zo sumy výsluhového dôchodku vypočítaného podľa § 143h ods. 3. Takto upravený sirotský výsluhový dôchodok sa začne vyplácať odo dňa jeho priznania, najskôr však od 1. mája 2013. § 143ad Policajtka a profesionálna vojačka, ktorá nastúpila na materskú dovolenku pred 1. májom 2013, má pri súbehu nároku na materské a na výsluhový príspevok nárok na ich výplatu podľa predpisov účinných do 30. apríla 2013.“ 2. V čl. I sa vypúšťajú § 143ae a § 143af. To bol pozmeňovací návrh, ktorý predkladám, predložil som ho aj na výbore pre obranu a bezpečnosť. Tam, žiaľ, neprešiel tesnou väčšinou, všetci poslanci opozície zahlasovali za tento pozmeňujúci návrh, poslanci vládnej strany SMER sa s ním nestotožnili, takže som si dovolil predložiť aj tu v pléne. A chcem vás požiadať v mene všetkých aktívnych vojakov a policajtov o jeho podporu. Ďakujem vám za pozornosť.